Afgetrede professor kry 18de graad, maar is glo nou klaarBoelie Wessels en dr. Khotso Mokhele. ’n Uitnemende akademikus, kollega en lewenslange student aan die Universiteit van die Vrystaat (UV), prof. Hermanus (Boelie) Wessels, het vanjaar sy 18de graad ontvang. In die ouderdom van 85, en weens swak gesondheid, het die UV se kanselier, dr. Khotso Mokhele, sy laaste graad tuis aan hom oorhandig. Wat net ’n kort besoek sou wees, het uiteindelik in ’n onvergeetlike middag vir sowel dr. Mokhele as die Wessels-gesin verander. Wessels was van 1974 af lank hoof van die Departement Romeinse Reg aan die UV waar hy in 1990 formeel afgetree het, maar steeds voortgegaan het om in verskeie vakke klas te gee. Hy is een van die min mense ter wêreld wat werklik vlot in Latyn is, maar vir Latyn 1 het hy destyds maar “ongeveer 15 % gekry”. In 1983 het hy sy doktorsgraad in Latyn behaal, ’n volle 33 jaar nadat sy ma vir hom spesiale Latynklasse gereël het. Tien jaar voordat hy die doktorsgraad in Latyn behaal het, het hy ook sy doktorsgraad in staatsleer (deesdae politieke wetenskap) behaal. Hy het meestersgrade in onder meer strafreg, Grieks, Hebreeus, Bybelkunde, kerkgeskiedenis en nabye Oosterse studies. Hy het nooit leer bestuur nie, en was jare lank ’n bekende gesig waar hy van sy huis in die woonbuurt Universitas na die kampus gestap het. Prof. Wessels het sy diens aan die universiteit, waaronder Latynse vertaling vir die Fakulteit Regsgeleerdheid, verlede jaar beëindig. Sy voortreflike prestasies en toewyding aan die universiteit sal altyd onthou word.